CELEX: 32011R0739
Language: mt
Date: 2011-07-27 00:00:00
Title: Regolament ta’ Implimentazzjoni tal-Kummissjoni (UE) Nru 739/2011 tas- 27 ta’ Lulju 2011 li jemenda l-Anness I għar-Regolament (KE) Nru 854/2004 tal-Parlament Ewropew u tal-Kunsill li jippreskrivi regoli speċifiċi għall-organizzazzjoni ta’ kontrolli uffiċjali fuq prodotti li joriġinaw mill-annimali maħsuba għall-konsum uman  Test b’relevanza għaż-ŻEE

28.7.2011   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 196/3
               
            REGOLAMENT TA’ IMPLIMENTAZZJONI TAL-KUMMISSJONI (UE) Nru 739/2011
      tas-27 ta’ Lulju 2011
      li jemenda l-Anness I għar-Regolament (KE) Nru 854/2004 tal-Parlament Ewropew u tal-Kunsill li jippreskrivi regoli speċifiċi għall-organizzazzjoni ta’ kontrolli uffiċjali fuq prodotti li joriġinaw mill-annimali maħsuba għall-konsum uman
      (Test b’relevanza għaż-ŻEE)
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat ir-Regolament (KE) Nru 854/2004 tad-29 ta' April 2004 tal-Parlament Ewropew u tal-Kunsill li jippreskrivi regoli speċifiċi għall-organizzazzjoni ta’ kontrolli uffiċjali fuq prodotti li joriġinaw mill-annimali maħsuba għall-konsum uman (1), u partikolarment l-Artikolu 17(1) tiegħu,
      Billi:
      
                  (1)
               
               
                  Ir-Regolament (KE) Nru 854/2004 jippreskrivi regoli speċifiċi għal-organizzazzjoni ta’ kontrolli uffiċjali fuq prodotti li joriġinaw mill-annimali maħsuba għall-konsum uman. B’mod partikolari, numru ta’ dispożizzjonijiet marbuta mal-ispezzjonijiet tal-laħam fil-Partijiet B, D u F tal-Kapitolu II tat-Taqsima I, u fil-Kapitoli I u V tat-Taqsima II kif ukoll fil-Kapitolu II tat-Taqsima III tal-Anness I għal dak ir-Regolament jirreferu għall-mard li hemm elenkat fil-Listi A jew B tal-Organizzazzjoni Dinjija għas-Saħħa tal-Annimali (OIE).
               
            
                  (2)
               
               
                  Is-sistema ta’ kategoriji u elenkar tal-mard tal-OIE tbiddlet. Flok il-Listi A u B hemm lista waħda tal-OIE. Barra minn hekk, il-leġiżlazzjoni tal-Unjoni issa ġiet konformi mar-rakkomandazzjonijiet tal-OIE. B’riżultat ta’ dan, il-biċċa l-kbira tar-referenzi għal dawk il-Listi saru superfluwi. Għaldaqstant jixraq li jsiru l-emendi għad-dispożizzjonijiet relevanti fit-Taqsimiet I, II u III fl-Anness I ta’ dan ir-Regolament biex minflok isiru referenzi għall-mard tal-annimali ttrattat fil-leġiżlazzjoni tal-Unjoni meta jkunu qed jitwettqu spezzjonijiet ta’ qabel jew ta’ wara l-mewt, jew tkun qed titwettaq kwalunkwe attività ta’ spezzjoni oħra, sakemm ma ssirx referenza għal xi mard li fil-preżent mhuwiex magħruf u li joriġina f’pajjiżi terzi.
               
            
                  (3)
               
               
                  Id-Direttiva tal-Kunsill 2002/99/KE tas-16 ta’ Diċembru 2002 li tistabbilixxi r-regoli sanitarji għall-annimali u li jiddeterminaw il-produzzjoni, l-ipproċessar, id-distribuzzjoni u l-introduzzjoni ta’ prodotti li joriġinaw mill-annimali u li huma għall-konsum uman (2), tistipula li l-prodotti ta’ oriġini mill-annimali għandhom jittieħdu minn annimali li ma joriġinawx minn azjenda, stabbiliment, territorju jew parti minn territorju li huma soġġetti għal restrizzjonijiet relevanti marbuta mas-saħħa tal-annimali. L-Anness I ta’ din id-Direttiva jelenka l-leġiżlazzjoni tal-Unjoni li fiha l-miżuri għall-kontroll ta’ ċertu mard tal-annimali relevanti għan-negozju tal-prodotti ta’ oriġini mill-annimali. Għall-fini ta’ konsistenza, in-negozju ta’ prodotti ta’ oriġini mill-annimali għandu jkun ristrett biss għar-raġunijiet marbutin mas-saħħa tal-annimali li huma bbażati fuq il-leġiżlazzjoni tal-Unjoni u elenkati fl-Anness I.
               
            
                  (4)
               
               
                  Skont il-Parti E tal-Anness II tar-Regolament (KE) Nru 2160/2003 tal-Parlament Ewropew u tal-Kunsill tas-17 ta’ Novembru 2003 fuq il-kontroll tas-salmonella u aġenti Zoonotiċi oħra speċifiċi li jkun hemm ġewwa l-ikel (3), is-Salmonella trid tkun assenti f’25 gramm ta’ laħam frisk tat-tjur li jkun għat-tqegħid fis-suq għall-konsum mill-bniedem. Iżda, skont dik il-Parti, dan il-kriterju ma japplikax għal-laħam frisk tat-tjur maħsub għat-trattament industrijali bis-sħanat jew għal xi trattament ieħor li jelimina s-Salmonella. Il-Punt 2 tal-Kapitolu V tat-Taqsima II tal-Anness I għar-Regolament (KE) Nru 854/2004 jistipula li l-veterinarju uffiċjali jista’ jimponi r-rekwiżiti dwar l-użu ta’ ċertu laħam. Biex il-veterinarju uffiċjali jkun jista’ jimponi trattament industrijali bis-sħanat jew xi trattament ieħor għall-eliminazzjoni tas-Salmonella, għandu jiġi emendat il-Punt 2 tal-Kapitolu V tat-Taqsima II.
               
            
                  (5)
               
               
                  L-Anness I għar-Regolament (KE) Nru 854/2004 għandu jiġi emendat skont dan.
               
            
                  (6)
               
               
                  Il-miżuri stipulati f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
               
            ADOTTAT DAN IR-REGOLAMENT:
      Artikolu 1
      L-Anness I għar-Regolament (KE) Nru 854/2004 huwa emendat skont l-Anness għal dan ir-Regolament.
      Artikolu 2
      Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
      
         Dan ir-Regolament għandu jorbot fl-intier tiegħu u japplika direttament fl-Istati Membri kollha.
         Magħmul fi Brussell, is-27 ta’ Lulju 2011.
         
            
               Għall-Kummissjoni
            
            
               Il-President
            
            José Manuel BARROSO
         
      
      
         (1)  ĠU L 139, 30.4.2004, p. 206.
      
         (2)  ĠU L 18, 23.1.2003, p. 11.
      
         (3)  ĠU L 325, 12.12.2003, p. 1.
      
         ANNESS
         L-Anness I għar-Regolament (KE) Nru 854/2004 huwa emendat kif ġej:
         
                     (1)
                  
                  
                     Fit-Taqsima I, il-Kapitolu II huwa emendat kif ġej:
                     
                                 (a)
                              
                              
                                 Fil-Parti B(2), il-punt (b) jinbidel b’dan li ġej:
                                 
                                             “(b)
                                          
                                          
                                             ta’ kull kondizzjoni li tista’ taffettwa ħażin is-saħħa tal-bnedmin jew tal-annimali, b’attenzjoni partikolari għall-osservazzjoni ta’ mard żoonotiku u mard tal-annimali li dwaru hemm ir-regoli li jikkonċernaw is-saħħa tal-annimali stipulati fil-leġiżlazzjoni tal-Unjoni.”
                                          
                                       
                           
                                 (b)
                              
                              
                                 Fil-Parti D, il-punt 1 jinbidel b’dan li ġej:
                                 
                                             “1.
                                          
                                          
                                             Il-karkassi u l-organi interni tagħhom minnufih wara l-qatla għandhom ikunu soġġetti għall-awtopsja. L-uċuħ ta’ barra kollha għandhom ikunu eżaminati. Għal dan l-għan jisgħtu jinħtieġu manipulazzjoni minima tal-karkassi u l-ġewwieni jew faċilitajiet tekniċi speċjali. Trid tinagħta attenzjoni partikolari għall-osservazzjoni ta’ mard żoonotiku u mard tal-annimali li dwaru hemm ir-regoli li jikkonċernaw is-saħħa tal-annimali stipulati fil-leġiżlazzjoni tal-Unjoni. Il-ħeffa tal-kju għall-qatla u n-numru ta’ personal li jagħmel l-ispezzjonijiet li jrid ikun preżenti, għandhom ikunu tali mod li jippermettu spezzjoni bir-reqqa.”
                                          
                                       
                           
                                 (ċ)
                              
                              
                                 Fil-Parti F(1), il-punt (d) jinbidel b’dan li ġej:
                                 
                                             “(d)
                                          
                                          
                                             l-osservazzjoni ta’ mard tal-annimali li dwaru hemm ir-regoli stipulati li jikkonċernaw is-saħħa tal-annimali fil-leġiżlazzjoni tal-Unjoni.”
                                          
                                       
                           
               
                     (2)
                  
                  
                     It-Taqsima II tiġi emendata kif ġej:
                     
                                 (a)
                              
                              
                                 Fil-Kapitolu I, il-punt 4 jinbidel b’dan li ġej:
                                 
                                             “4.
                                          
                                          
                                             Jekk, waqt li jkun qiegħed iwettaq spezzjoni ta’ qabel jew ta’ wara l-mewt, jew kwalunkwe attività ta’ spezzjoni oħra, il-veterinarju uffiċjali jissuspetta li jkun hemm aġent ta’ infezzjoni ta’ mard tal-annimali li dwaru hemm stipulati r-regoli li jikkonċernaw is-saħħa tal-annimali fil-leġiżżlazzjoni tal-Unjoni, dan għandu jinnotifika kif jixraq lill-awtorità kompetenti u t-tnejn li huma għandhom jieħdu l-miżuri u l-prekawzjonijiet kollha meħtieġa skont il-leġiżlazzjoni tal-Unjoni biex jipprevjenu t-tixrid possibbli tal-aġent infettiv.”
                                          
                                       
                           
                                 (b)
                              
                              
                                 Il-Kapitolu V huwa emendat kif ġej:
                                 
                                             (i)
                                          
                                          
                                             il-punt 1(e) jinbidel b’dan li ġej:
                                             
                                                         “(e)
                                                      
                                                      
                                                         ikun ġej minn annimali milquta b’mard li dwaru hemm ir-regoli stipulati fil-leġiżlazzjoni tal-Unjoni elenkati fl-Anness I għad-Direttiva tal-Kunsill 2002/99/KE (*), ħlief jekk dan inkiseb skont ir-rekwiżiti speċifiċi stipulati f’dik il-leġiżlazzjoni, sakemm ma jkunx stipulat mod ieħor fit-Taqsima IV;
                                                      
                                                   
                                                (*)  ĠU L 18, 23.1.2003, p. 11.”"
						
                                          
                                       
                                             (ii)
                                          
                                          
                                             il-punt 2 jinbidel b’dan li ġej:
                                             
                                                         “2.
                                                      
                                                      
                                                         Il-veterinarju uffiċjali jista’ jimponi r-rekwiżiti dwar l-użu tal-laħam ta’ annimali:
                                                         
                                                                     (a)
                                                                  
                                                                  
                                                                     li kellhom jinqatlu b’emerġenza f’post ieħor barra l-biċċerija,
                                                                  
                                                               
                                                                     (b)
                                                                  
                                                                  
                                                                     jekk il-laħam ikun ġej minn merħliet li l-laħam tagħhom ikun se jiġi ttrattat skont il-Parti (E) tal-Anness II għar-Regolament (KE) Nru 2160/2003 qabel ma’ jinħareġ għas-suq.”
                                                                  
                                                               
                                                   
                                       
                           
               
                     (3)
                  
                  
                     Fit-Taqsima III, il-punti (e) u (f) tal-Kapitolu II.3 jinbidlu b’dan li ġej:
                     
                                 “(e)
                              
                              
                                 f’każ ta’ tifqigħa ta’ mard tal-annimali li dwaru hemm ir-regoli stipulati li jikkonċernaw is-saħħa tal-annimali fil-leġiżlazzjoni tal-Unjoni. Dan jikkonċerna annimali li jkunu suxxettibbli għall-marda partikolari inkwistjoni u li jkunu ġejjin mir-reġjun partikolari skont kif iddefinit fl-Artikolu 2 tad-Direttiva tal-Kunsill 64/432/KEE (**);
                              
                           
                                 (f)
                              
                              
                                 meta jkunu meħtieġa kontrolli aktar stretti biex jieħdu ħsieb xi mard li qed jitfaċċa jew għal xi marda partikolari elenkata mill-OIE (Uffiċċju Internazzjonali tal-Mard Epiżootiku).
                              
                           
                        (**)  ĠU 121, 29.7.1964, p. 1977.”"